**UPISI U 1.RAZRED OSNOVNE ŠKOLE**

Postupak utvrđivanja psihofizičkog stanja djeteta zbog upisa u prvi razred osnovne škole, prijevremenog upisa, odgode ili privremenog oslobađanja od upisa u prvi razred osnovne škole propisan je čl.19. Zakona o odgoju i obrazovanju u osnovnoj i srednjoj školi (NN 126/12) – u daljnjem tekstu Zakon te čl. 5.-10. Pravilnika o postupku utvrđivanja psihofizičkog stanja djeteta, učenika te sastavu stručnih povjerenstava (NN 67/14, NN 64/20) – u daljnjem tekstu Pravilnik.

Temeljem odredbi Zakona i Pravilnika u prvi se razred osnovnog obrazovanja upisuju djeca koja do 1.travnja tekuće godine imaju navršenih šest godina života.  
Popis djece dorasle za upis u prvi razred („školskih obveznika“) utvrđuje Ured državne uprave najkasnije do 01.ožujka i dostavlja ga Stručnim povjerenstvima svih osnovnih škola.

Roditelji u Upravnom odjelu za odgoj i obrazovanje Ispostava Samobor mogu na Obrascu 6 (prilog Pravilniku) podnijeti Zahtjev za:

1. **Prijevremeni upis u prvi razred** (sukladno čl. 8 Pravilnika)  
   - za dijete koje će do kraja tekuće godine navršiti šest godina, a nije školski obveznik  
   - zahtjevu je potrebno priložiti mišljenje stručnog tima predškolske ustanove o psihofizičkom stanju djeteta  
   Upravni odjel za odgoj i obrazovanje izdaje Uvjerenje o uvrštavanju djeteta u popis djece dorasle za upis u prvi razred osnovne škole prema upisnom području te ga dostavlja roditelju i školi prema upisnom području.
2. **Privremeno oslobađanje od upisa u prvi razred** (sukladno čl. 10 Pravilnika).

- za dijete kojemu je zdravlje teško oštećeno ili ima višestruke teškoće   
- zahtjevu je potrebno priložiti medicinsku dokumentaciju o zdravstvenom i razvojnom stanju djeteta te nalaz odnosno mišljenje jedinstvenog tijela vještačenja.

Postupak utvrđivanja psihofizičkog stanja djece radi upisa u prvi razred osnovne škole provode članovi Stručnog povjerenstva osnovne škole kojoj dijete pripada prema upisnom području.  
Upisna područja propisana su Mrežom osnovnih i srednjih škola, učeničkih domova i programa obrazovanja (NN 70/2011, NN 62/2017, NN 86/18) i dokumentom Upisna područja osnovnih škola Republike Hrvatske (dostupno na <https://mzo.hr/sites/default/files/migrated/2.-mreza-skola-upisna-podrucja.pdf>)

Roditelji koji su mijenjali prebivalište djeteta ili su u procesu promjene prebivališta djeteta radi preseljenja, javljaju se u Upravni odjel za odgoj i obrazovanje Ispostava Samobor. Upravni odjel temeljem priložene **Potvrde o prijavi prebivališta ili boravišta** izdaje **Odobrenje** te dodaje dijete na popis škole kojoj dijete pripada prema upisnom području u skladu s novim prebivalištem/boravištem.  
Odobrenje Upravni odjel dostavlja školama u postupku.

Postupak utvrđivanja psihofizičkog stanja djece radi upisa u prvi razred osnovne škole provodi se u razdoblju **od 31. ožujka do 15. lipnja tekuće godine.**   
Iznimno se liječnički pregled može obaviti i prije 31.ožujka (za djecu za zdravstvenim i/ili razvojnim poteškoćama, djecu koja su ostvarila pravo na odgodu upisa u prošloj školskoj godini, ili zbog organizacijskih razloga) odnosno nakon 15.lipnja, do 20. kolovoza (za vrijeme važenja Odluke o proglašenju epidemije bolesti COVID-19 uzrokovane virusom SARS-CoV-2 u Republici Hrvatskoj, u odnosu na koju je i Svjetska zdravstvena organizacija proglasila pandemiju).

Liječnički pregled obavlja nadležni tim školske medicine pri Službi za školsku i sveučilišnu medicinu Zavoda za javno zdravstvo Zagrebačke županije, a ostali članovi Stručnog povjerenstva škole procjenjuju psihofizičko stanje djeteta radi upisa u prvi razred osnovne škole u školi, prije ili nakon liječničkog pregleda.

Nakon liječničkog pregleda i školskog testiranja slijedi **timska sinteza** (zajednički sastanak članova Stručnog povjerenstva škole ) na kojoj se donosi **odluka o upisu** u prvi razred (redoviti upis ili prijedlog prema Stručnom povjerenstvu Upravnog odjela).  
S odlukom roditelja upoznaje predsjednik Stručnog povjerenstva škole.   
Ukoliko je odluka povjerenstava škole/ureda upis u prvi razred (redovni upis, prijevremeni upis ili upis uz primjereni oblik školovanja) slijedi postupak administrativnog **upisa u pripadajućoj školi.**

**I LIJEČNIČKI PREGLED:**

Za osnovne škole u Samoboru nadležna su dva tima školske medicine:

**Tim 1 :  
Zvonimira Papeš Ibrišević,dr.med., spec.školske medicine  
Marijela Osredečki, bacc.med.techn.**  
**ŠKOLE:**  
OŠ Samobor Samobor  
OŠ Sveta Nedelja Sveta Nedelja  
OŠ Vladimira Deščaka Novaki  
**RADNO VRIJEME**:  
neparni datumi: prije podne  
parni datumi: poslije podne

**Tim 2 :  
Angelika Tičinović Ivančić,dr.med., spec.školske medicine  
Nadica Dekalić, bacc.med.techn**.  
**ŠKOLE:**OŠ Bogumila Tonija Samobor  
OŠ Milana Langa Bregana  
OŠ Mihaela Šiloboda Sv.Martin pod Okićem  
OŠ Rude Rude  
**RADNO VRIJEME:**parni datumi: prije podne  
neparni datumi: poslije podne  
**tel. 3327-416, fax 3327-415**

**Poziv za liječnički pregled** Upravni odjel šalje poštom ili distribuira preko vrtića i predškole, najkasnije 10-ak dana prije pregleda.  
Na pozivu je naznačen **točan datum, vrijeme i mjesto pregleda te potrebna dokumentacija:**   
- **zdravstvena iskaznica** i iskaznica o cijepljenju  
- popunjen **Upitnik za roditelje** – **u privitku poziva**- popunjena i od izabranog stomatologa ovjerena **„Zubna putovnica“** – za izdavanje Zubne putovnice potrebno je **javiti se nadležnom stomatologu**- **laboratorijski nalaz** (hemoglobin, urin) ne stariji od 6 mj. – ako roditelji nemaju nalaz **upute i termin će dobiti na pregledu**- **ostala medicinska dokumentacija** za djecu koja su u praćenju zbog kroničnih bolesti i/ili razvojnih teškoća (osobito je važno donijeti pisano mišljenje i preporuke logopeda, edukatora rehabilitatora, psihologa, fizijatra).

**Poziv je zbog organizacijskih razloga potrebno ponijeti na liječnički pregled te doći u terminu navedenom u pozivu.**  
U slučaju da dijete ne može pristupiti liječničkom pregledu u terminu s poziva, roditelj je dužan najkasnije **do 30. svibnja** a iznimno, zbog pandemije COVID-19, **do 01.kolovoza** o tome obavijestiti školsku ambulantu kojoj dijete pripada prema upisnom području koja će utvrditi drugo odgovarajuće vrijeme za pregled.  
Na liječnički pregled dijete u pravilu dovode roditelji/ staratelji.

**Liječnički pregled uključuje:**- otvaranje papirnatog i elektroničkog zdravstvenog kartona koji prati dijete do kraja školovanja i u koji se upisuju sve preventivne aktivnosti u skladu s Programom mjera za djelatnost preventivno-odgojnih mjera za zdravstvenu zaštitu školske djece i studenata (NN 126/06)  
- mjerenje visine i težine, određivanje indeksa tjelesne mase (ITM) i otvaranje centilne krivulje za praćenje rasta i razvoja školskog djeteta  
- kontrola vidne oštrine i vida na boje  
- kontrola sluha (orijentaciono)  
- detaljan klinički pregled prema stručno usuglašenoj metodologiji  
- procjenu intelektualnog razvoja  
- procjenu razvoja motorike i grafomotorike  
- procjenu razvoja govora  
- procjenu socioemocionalne zrelosti i ponašanja  
Temeljem rezultata pregleda, prema potrebi i procjeni dijete se može uputiti na dodatnu procjenu psihologa i/ili logopeda ili specijalističko - konzilijarnu obradu.

Nakon pregleda predviđeno je docjepljivanje prema Kalendaru obveznog cijepljenja u RH za 2021. godinu :  
- **cijepljenje protiv ospica, rubeole i mumpsa/ dječje paralize**

U slučaju bolesti cijepljenje će se odgoditi te će se dijete cijepiti naknadno po dogovoru.

**II ŠKOLSKO TESTIRANJE:**

Pozivnice za školsko testiranje s točnim datumom, vremenom i mjestom testiranja roditelji će dobiti na liječničkom pregledu ili poštom na kućnu adresu.  
**Pozivnicu je zbog organizacijskih razloga potrebno ponijeti na školsko testiranje te doći u terminu navedenom na pozivnici.**

U slučaju da dijete ne može pristupiti školskom testiranju u terminu s pozivnice, roditelj je dužan najkasnije **do 30. svibnja** a iznimno, zbog pandemije COVID-19, **do 01.kolovoza** o tome obavijestiti stručnu službu škole kojoj dijete pripada prema upisnom području koja će utvrditi drugo odgovarajuće vrijeme.  
Na školsko testiranje dijete u pravilu dovode roditelji/ staratelji.

**Školsko testiranje uključuje:**

- procjenu govorne razvijenosti – uključuje receptivne govorne vještine poput slušanja i praćenja i razumijevanja uputa, te ekspresivne govorne vještine koje uključuju fluentnost u govoru, jasan izgovor i mogućnost jasnog izražavanja na materinjem jeziku  
- procjenu kognitivne spremnosti – uz opću mentalnu sposobnost, uključuje i razvijenost niza specifičnih psihičkih funkcija u području percepcije, pažnje, pamćenja i mišljenja  
- procjenu emocionalne spremnosti – u vidu emocionalne stabilnosti i mogućnosti kontrole vlastitih emocija  
- procjenu socijalne spremnosti – očituje se i kroz usvajanje određenih normi ponašanja  
- procjenu motivacije za učenje – kao važnog preduvjeta uspješnog uključivanja u školski život

Prilikom testiranja u školi primjenjuje se neki oblik Upitnika za procjenu zrelosti za upis u prvi razred. Područja procjene koja se ispituju Upitnikom su:  
- opći podaci koje dijete zna o sebi, te procjena snalaženja u vremenu i komunikaciji  
- opažanje predmeta i vizualno pamćenje  
- sposobnost uopćavanja i logičkog zaključivanja  
- govorno - jezični razvoj  
- predčitalačke vještine i predmatematičke vještine  
- imenovanje boja, uočavanje sličnosti i razlika među predmetima  
- prostorna orijentacija  
- grafomotorni razvoj

Prema procjeni Stručnog povjerenstva škole i uvijek u slučaju zahtjeva za prijevremenim upisom u školu, dijete se uključuje u dodatno psihologijsko testiranje psihologa škole ili Stručnog povjerenstva Ureda (za škole koje nemaju stručnog suradnika psihologa).   
Psihologijskim mjernim instrumentom, Testom spremnosti za školu, ispituje se:

- sposobnost vidne percepcije i diskriminacije kao preduvjet za učenje čitanja i pisanja  
- grafomotorička sposobnost, sposobnost okulomotoričke koordinacije i fina motorika  
- poznavanje svakodnevnih činjenica i pojmova, baratanje njima, te razumijevanje njihovih međusobnih odnosa   
- prednumeričke vještine, uključujući problemske zadatke različite složenosti  
Test se u pravilu primjenjuje u grupi čime se ispituje i cijeli niz drugih faktora, kao što su receptivne govorne vještine u vidu praćenja i razumijevanja uputa, pažnja prilikom grupnog rada, emocionalna stabilnost i sl. Svi ovi aspekti procjenjuju se i prilikom individualnog ispitivanja djeteta.

**III TIMSKA SINTEZA:**

Nakon liječničkog pregleda i školskog testiranja slijedi **sjednica Stručnog povjerenstva škole** na kojoj članovi povjerenstva temeljem rezultata pregleda/testiranja iznose svoja mišljenja i daju zajedničku **procjenu zrelosti za upis u prvi razred**.

Nakon završenog postupka procjene psihofizičkog stanja djeteta **predsjednik Stručnog povjerenstva škole obavlja razgovor s roditeljem, upoznaje ga s rezultatima procjene i preporukom za upis i daljnja postupanja**. Roditelj ima pravo uvida u mišljenje i prijedlog svakog člana Stručnog povjerenstva škole.

Rezultat procjene psihofizičkog stanja za upis u prvi razred može biti **redoviti upis u prvi razred** ili jedan od prijedloga koji Stručno povjerenstvo škole podnosi Stručnom povjerenstvu Upravnog odjela.

1. **Odgoda upisa za jednu školsku godinu** - ukoliko se procijeni da bi odgoda upisa povoljno utjecala na djetetov psihofizički razvoj (sukladno Čl. 10 Pravilnika)

2. **Privremeno oslobađanje od upisa u prvi razred** na razdoblje od jedne školske godine ili duže - za dijete kojemu je zdravlje teško oštećeno ili ima višestruke teškoće (sukladno čl. 10 Pravilnika).

Roditelji prethodno podnose Zahtjev za privremeno oslobađanje od upisa u 1.razred (na Obrascu 6) Upravnom odjelu za odgoj i obrazovanje Ispostava Samobor obavezno prilažu medicinsku dokumentaciju o zdravstvenom i razvojnom stanju djeteta te nalaz odnosno mišljenje jedinstvenog tijela vještačenja.

3. **Prijevremeni upis u prvi razred.** - ukoliko se procijeni (uz obvezno dodatno psihologijsko testiranje psihologa škole ili Stručnog povjerenstva Upravnog odjela) da je dijete psihofizički spremno za upis u prvi razred (sukladno čl. 8 Pravilnika)  
Za dijete koja do kraja tekuće godine navršava 6 godina roditelji prethodno podnose Zahtjev za prijevremeni upis u 1.razred (na Obrascu 6) Upravnom odjelu za odgoj i obrazovanje Ispostava Samobor te prilažu mišljenje stručnog tima predškolske ustanove o psihofizičkom stanju djeteta.

4. **Upis u prvi razred uz primjereni oblik školovanja** – ukoliko dijete ima poteškoće u razvoju uz koje mu je potreban adekvatan program školovanja, primjereni oblici potpore u školovanju i pedagoško-didaktička prilagodba (sukladno čl. 12 Pravilnika i Pravilniku o osnovnoškolskom i srednjoškolskom odgoju i obrazovanju učenika s teškoćama u razvoju NN 24/2015 te odredbama Pravilnika o pomoćnicima u nastavi i stručnim komunikacijskim posrednicima NN102/18 i 22/20)

Članovi Stručnog povjerenstva Upravnog odjela su uz nadležne školske liječnice stručni suradnici svih profila (pedagog, psiholog, logoped, socijalni pedagog, edukator rehabilitator), učitelj razredne nastave i učitelj hrvatskog jezika iz osnovnih škola s područja gradova Samobor i Sveta Nedelja.

Stručno povjerenstvo Upravnog odjela na sjednici donosi prijedlog temeljem kojeg Upravni odjel izdaje ***Rješenje o odgodi upisa, privremenom oslobađanju od upisa, prijevremenom upisu ili upisu uz primjereni oblik školovanja.***Rješenje Upravni odjel dostavlja roditelju, nadležnom školskom liječniku i školi kojoj dijete pripada prema upisnom području, a za dijete kojem se određen upis uz primjereni oblik školovanja i najbližoj školi koja provodi program školovanja utvrđen rješenjem.  
Za dijete kojem je rješenjem odobreno privremeno oslobađanje od upisa u prvi razred osnovne škole, rješenje se dostavlja i nadležnome centru za socijalnu skrb.

Na rješenje Upravnog odjela roditelj ima pravo žalbe ministarstvu nadležnom za obrazovanje (u skladu s čl.14 Pravilnika). Žalba se podnosi u Upravnom odjelu Ispostava Samobor pisanim putem.

Djeca kojima je odgođen upis u prvi razred ili su privremeno oslobođena od upisa uvrštavaju se slijedeće/ih godine/a ponovno na popis školskih obveznika te ponavljaju postupak procjene psihofizičkog stanja.

***Roditelji su izuzetno važni i aktivni sudionici u procesu procjene psihofizičkog stanja djeteta te su tijekom postupka procjene obvezni posredovati članovima Stručnog povjerenstva škole sve informacije i dokumentaciju koja će im pomoći u procjeni i donošenju odluke u najboljem interesu djeteta.***

***Odluku o upisu ne donosi roditelj niti stručni tim vrtića već Stručno povjerenstvo škole/ Upravnog odjela.***

**IV UPIS U PRVI RAZRED**

Upisi u 1. razred obavljaju se nakon završenog postupka procjene zrelosti za upis u 1.razred OŠ u pripadajućoj školi:

1. **prema upisnom području, u skladu s mrežom škola**
2. **izvan upisnog područja**

* u školu navedenu u Rješenju Upravnog odjela o primjerenom obliku školovanja (najbliža škola koja provodi djetetu određen primjereni oblik školovanja)
* **u školu koja je odobrila upis izvan svog upisnog područja**

NAPOMENA: **Zamolbe za upis djeteta van upisnog područja** podnose se u tajništvo škole u koju roditelj želi upisati dijete. U zamolbi je potrebno navesti podatke o djetetu s naglaskom na važeće prebivalište, kontakte roditelja i razloge za traženje upisa u drugu školu. Zamolbu je potrebno nasloviti na Učiteljsko vijeće navedene škole koje sve zamolbe razmatra po završetku službenih upisa u 1. razred, kako upis djece s drugih upisnih područja ne bi utjecao na povećanje razrednih odjela škole.

Upisi se odvijaju u dane i vrijeme koje objavljuje škola na svojim mrežnim stranicama.   
**Detalje vezano za upise u 1. razred, uključujući termine i potrebnu dokumentaciju koju treba donijeti prilikom upisa, roditelji će dobiti u školi nakon provedenog školskog testiranja.**

Na upis je potrebno donijeti i **Potvrdu o pohađanju programa predškole.**  
Potvrdu izdaje vrtić u kojem je dijete pohađalo program predškole u sklopu redovitog programa vrtića ili izvan redovitog programa u trajanju od 250 sati, sukladno uputama Službe za predškolski odgoj i obrazovanje i Uprave za odgoj i obrazovanje Ministarstva znanosti i obrazovanja i temeljem čl. 1 i čl. 23a Zakona o predškolskom odgoju i obrazovanju NN 10/97, 107/07 i 94/13 i Pravilnika o sadržaju i trajanju programa predškole NN 107/2014.

**ZAKONSKA REGULATIVA:**

1. Zakon o odgoju i obrazovanju u osnovnoj i srednjoj školi (NN 126/12)
2. Pravilnik o postupku utvrđivanja psihofizičkog stanja djeteta, učenika te sastavu stručnih povjerenstava (NN 67/14)
3. Pravilnik o osnovnoškolskom i srednjoškolskom odgoju i obrazovanju učenika s teškoćama u razvoju (NN 24/15)
4. Pravilnik o pomoćnicima u nastavi i stručnim komunikacijskim posrednicima (NN102/18) + Izmjene (NN 22/20)
5. Mreža osnovnih i srednjih škola, učeničkih domova i programa obrazovanja (NN 70/2011, NN 62/2017, NN 86/18)
6. Upisna područja osnovnih škola RH (<https://mzo.hr/sites/default/files/migrated/2.-mreza-skola-upisna-podrucja.pdf>)
7. Program mjera za djelatnost preventivno-odgojnih mjera za zdravstvenu zaštitu školske djece i studenata (NN 126/06)
8. Provedbeni program obveznog cijepljenja u Republici Hrvatskoj za tekuću kalendarsku godinu
9. Zakon o predškolskom odgoju i obrazovanju (NN 10/97, 107/07 i 94/13)
10. Pravilnik o sadržaju i trajanju programa predškole (NN 107/14)

**POSTUPAK PROCJENE PSIHOFIZIČKOG STANJA DJETETA I UPISA U PRVI RAZRED OSNOVNE ŠKOLE**

**Ponovni postupak slijedeće/ih šk.god.**